العالم الإفتراضى العربى او عالم الحياه التانيه العربى Second Life world ، هو عالم افتراضى virtual world اختلقه عرب على الانترنت بالكومپيوتر بدل العالم و الواقع اللى هما عايشين فيه بجد. العالم الخيالى ده فى جزيره افتراضيه virtual island ممكن يعملو فيها الحاجات المحرومين منها فى حياتهم الحقيقيه، فبيلبسو هدوم حديثه و بيحتفلو بأعياد زى عيد فالينتاين Valentine's Day و يستلمو فيه هدايا من اللى بيحبوهم من الجنس الاخر ، و بيروحو مراقص و ديسكوهات و يرقصو و بيعيشوا عيشه طبيعيه زى شبان العالم بعيد عن التابوهات المفروضه عليهم او اللى فارضينها على نفسهم. الفكره بدأها ابو فهد الجاسم اللى خلق عالم افتراضى على الانترنت و نجحت الفكره عند الشبان العرب. و بيقول الجاسم ان فكرته فى البدايه كانت موجهه للبنات العرب اللى بيدورو عن حياه بسيطه بعيده عن التحريمات و بتقول هناء محمود عن الفكره ان معظم البنات العرب بيزورو الجزيره الخياليه دى لإنهم بيعانو من الكبت. لإن العربى الزاير للجزيره الافتراضيه بيهرب من الحقيقه و بيعمل حاجات بعيده عن مناله فى العالم الحقيقى اللى عايش فيه. و بتقول واحده اسمها فاطمه مسميه نفسها فى العالم الافتراضى " بنت لذيذه Sweet girl " ان زيارتها للجزيره هروب ايجابى من عالمها الحقيقى بيسمح لها بالهروب من مشاكلها فى عالمها الحقيقى.